钦定古今图书集成/理学汇编/文学典/第251卷 > 张炎乐府指迷 > 《赋情》
## 钦定古今图书集成/理学汇编/文学典/第251卷 > 张炎乐府指迷 > 《赋情》

簸风弄月，陶写性情，词婉于诗。盖声出莺吭燕舌之
间，稍近乎情可也。若邻乎郑卫，与缠令何异焉。如陆
雪窗《瑞鹤仙》云：“脸霞红印枕。睡起来、冠儿犹是不整。
屏间麝煤冷。但眉山压翠，泪珠弹粉。堂深昼永。燕交
飞、风帘露井。怅无人与说相思，近日带围宽尽。重有
残灯朱幌，淡月疏窗，那时风景。阳台路远，云雨便无
准。待归来，先指花梢教看，却把心期细问。因循过了
青春，怎生意稳。”辛稼轩《祝英台近》云：“宝钗分，桃叶渡。
杨柳暗南浦。怕上层楼，十日九风雨。断肠片片飞红，
都无人管凭谁劝。啼莺声住鬓边覰。试把花卜归期，
才簪又重数。罗帐灯昏，哽咽梦中语。是他春带愁来，
春归何处，却不解带将愁去。”皆景中带情，而存《骚》《雅》。
故其宴酣之乐，别离之愁，回文题叶之思，岘首西湖
之感，一寓于词。若能屏去浮艳，乐而不淫，是亦汉、魏
之遗意。